RO Jurnalul Oficial al Uniunii Europene C 75/6

Publicarea unei cereri de înregistrare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2018/C 75/05)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„MARRONE DI SERINO”/„CASTAGNA DI SERINO”

Nr. UE: PGI-IT-02147 – 24.6.2016

DOP ( ) IGP ( X )

1. Denumirea (denumirile)

„Marrone di Serino”/„Castagna di Serino”

2. Statul membru sau țara terță

Italia

3. Descrierea produsului agricol sau alimentar

3.1. Tip de produs

Clasa 1.6. Fructe, legume și cereale, proaspete sau prelucrate

3.2. Descrierea produsului căruia i se aplică denumirea de la punctul 1

„Marrone di Serino”/„Castagna di Serino” desemnează fructele proaspete, curățate, uscate nedecojite și uscate decojite întregi, provenind din specia „Castanea Sativa Miller” sau „Castagna Europea”, soiul „Montemarano”, denumit și „Santimango” sau „Santomango” sau „Marrone di Avellino” sau „Marrone avellinese” și soiul autohton „Verdola” sau „Verdole” din aria de producție menționată la punctul 4 de mai jos. Produsul cu IGP „Marrone di Serino”/„Castagna di Serino” este un fruct cu raze stelare de dimensiuni medii spre mari, de mărime medie spre mare și care rareori prezintă septări. În general, forma este rotunjită, deseori asimetrică. Apexul, de la ascuțit la deschis, este pe jumătate acoperit cu puf; pericarpul, deseori subțire și puțin elastic, are culoarea maro strălucitor, cu striații închise, uniforme și filiforme, iar fața sa interioară este acoperită cu puf scurt, de culoare alburie. Hilul are dimensiuni medii spre mari, cu unele reziduuri tomentoase și un contur în general regulat. Torța are o lungime medie și este formată din 6-8 stiluri în general inegale. Epispermul, care se desprinde ușor de sămânță, este subțire, de culoare brun roșiatică, cu nervuri verticale pronunțate și mai închise la culoare. La momentul introducerii pe piață, „Marrone di Serino”/„Castagna di Serino” trebuie să aibă următoarele caracteristici:

(a) „Marrone di Serino”/„Castagna di Serino” în stare proaspătă: — forma fructului: în general rotunjită, deseori asimetrică; — pericarpul: de culoare maro strălucitor, cu striuri închise la culoare, distanțate și bine evidențiate; — epispermul: se desprinde ușor de sămânță, subțire, de culoare brun roșiatică; — sămânța: de culoare alb lăptos, cu șanțuri mai degrabă superficiale, cu o cavitate intercotiledonală abia perceptibilă, cu pulpa dură și crocantă și un gust potrivit de dulce; — torța: de lungime limitată; — prezența unor fructe viermănoase, deformate sau zbârcite: maximum 10 %; — calibrul maxim: 85 de fructe la kg.

(b) „Marrone di Serino”/„Castagna di Serino” curățate: — forma fructului curățat: în general rotunjită, deseori asimetrică; — absență totală a torței sau a pericarpului; — absența unor corpi străini în containerele cu fructe curățate; — prezența maximă a epispermului: 2 %; — fructe cu urme de arsură: maximum 5 %; — prezența unor fructe viermănoase: maximum 3 %; — calibrul maxim: 200 de castane la kg.

(c) „Marrone di Serino”/„Castagna di Serino” uscate nedecojite: — umiditatea fructelor întregi: maximum 15 %; — randamentul produsului uscat în coajă: maximum 60 % din greutatea produsului proaspăt; — calibrul maxim: 250 de fructe la kg; produsul nu trebuie să prezinte niciun fel de infestare cu paraziți vii (larve de insecte, mucegaiuri etc.)

(d) „Marrone di Serino”/„Castagna di Serino” uscate, decojite și întregi: — umiditatea fructelor întregi: maxim 15 %; — randamentul produsului uscat decojit: maximum 45 % din greutatea produsului proaspăt; — calibrul maxim: 300 de fructe la kg; produsul trebuie să fie sănătos, de culoare alb-pai, cu maximum 5 % defecte (urme de putregai, deformări etc.) și nu trebuie să prezinte niciun fel de atac parazitar (larve de insecte, mucegaiuri etc.).

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Toate etapele de producție (cultivarea, trierea, calibrarea, decojirea, curățarea și uscarea) trebuie să aibă loc în aria delimitată.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Greutatea diferitelor tipuri de ambalaje este cuprinsă între un minim de 0,10 kg și un maxim de 25 kg În toate cazurile, ambalajele trebuie să fie sigilate astfel încât să nu existe posibilitatea scoaterii conținutului fără a rupe sigiliul.

3.6. Norme specifice privind etichetarea produsului la care se referă denumirea înregistrată

Pe etichetele aplicate pe ambalaje trebuie să figureze, cu caractere clare și lizibile, următoarele indicații:

— calibrul;

— logoul IGP „Marrone di Serino”/„Castagna di Serino”;

— simbolul grafic european.

Logoul IGP „Marrone di Serino”/„Castagna di Serino” este următorul:

4. Delimitarea concisă a ariei geografice

Aria de producție a „Marrone di Serino”/„Castagna di Serino” cuprinde teritoriul administrativ al următoarelor comune: Serino, Solofra, Montoro, S. Michele di Serino, S. Lucia di Serino, S. Stefano del Sole, Sorbo Serpico, Salza Irpina, Chiusano S. Domenico, Cesinali, Aiello del Sabato, Contrada și Forino, care fac parte din provincia Avellino și comunele Giffoni Valle Piana, Giffoni Sei Casali, S. Cipriano Picentino, Castiglione del Genovesi și Calvanico, care fac parte din provincia Salerno.

5. Legătura cu aria geografică

Reputația produsului „Marrone di Serino”/„Castagna di Serino” este legată de comercializarea sa la nivel național și internațional. „Marrone di Serino”/„Castagna di Serino” este apreciat și solicitat pentru prepararea produselor de cofetărie și patiserie. Primele mărturii documentare ale reputației sale dincolo de frontierele regionale figurează în lucrarea Guida gastronomica – Touring Club Italiano (Ghid gastronomic – Touring Club Italia), în care „Marrone di Serino” este citat pentru pulpa sa delicioasă și care menționează că acest produs este foarte căutat pentru producția de castane glasate și se exportă mult către America (p. 376, Guida gastronomica – Touring club Italiano, I Edizione, 1931). Denumirea figurează în lista produselor inventariate în documentul din 1952 intitulat „Chestnuts – fruit trade catalogs” (Castane – cataloage pentru comerțul cu fructe), care atestă comercializarea acestui produs în America.

În publicația „Economia Irpinia” – o recenzie periodică îngrijită de Camera de Comerț, Industrie, Artizanat și Agricultură din Avellino (p. 9, anul XXVI, n.3-1988), „Marrone di Serino” este citat pentru utilizarea sa în industria produselor de cofetărie din Italia și pentru cererea mare din partea industriilor din străinătate, în special din Franța, pentru producția de castane glasate.

În studiul „Indagini e osservazioni sulle migliori varietà italiane di castagno” (Anchete și observații cu privire la cele mai bune soiuri italiene de castane), „Marrone di Serino” este citat pentru caracteristicile pulpei sale, care este perfect adaptată pentru dulciuri (p. 55, – Supliment la La Ricerca Scientifica, Anul 25 (1955) – Centro studi sul Castagno).

În publicația intitulată La coltivazione del Castagno (Cultura castanului) de Raffaele Bassi (p. 18, I libri di vita in campagna, Ed. Informatore agrario, 1990), produsul „Marrone di Serino” este citat printre castanele cele mai căutate din provincia Avellino.

În publicația intitulată Il castagno in Campania – Problematiche e Prospettive della filiera (Castanul în Campania: Probleme și perspective ale domeniului) se arată că producția de „Marrone di Serino”/„Castagna di Serino” se caracterizează prin calibrul produsului, în general mai mare decât cel al altor castane cultivate în provincia Avellino, ceea ce explică de ce producătorii de „Marrone di Serino”/„Castagna di Serino” s-au specializat în prelucrarea produsului (p. 97, Gennaro Cristinzio și Antonino Testa, Ed. Società Editrice Imago Media, martie 2006).

În cele din urmă, „Marrone di Serino”/„Castagna di Serino” este utilizat de foarte mult timp în aria de producție și în domeniul culinar, în toate formele sale, atât în gospodărie, cât și în restaurante. Fructele proaspete sunt utilizate în general pentru prepararea castanelor fierte, a castanelor coapte și a dulcețurilor. Fructele curățate se utilizează mai ales pentru prepararea castanelor fierte, a prăjiturilor cu castane („castagnaccio”) și a tartelor. Castanele uscate, decojite sau nedecojite, sunt consumate mai ales sub formă de „marroni del prete”, o rețetă tipică din aria de producție. Modurile variate de utilizare a „Marrone di Serino”/„Castagna di Serino”, în toate formele sale, se reflectă în prezența denumirii în meniurile restaurantelor, nu doar în aria de producție, ci și dincolo de limitele provinciei, unde produsul este citat ca ingredient în deserturi: „crostata di Marroni di Serino” (tartă cu castane de Serino), „crostata con crema di Marroni di Serino e cioccolato” (tartă cu cremă de castane de Serino și ciocolată), „tronchetto al cioccolato con Marrone di Serino (tort buturugă cu ciocolată și castane de Serino)”, în supe: „zuppa di marroni di Serino” (supă cu castane de Serino) sau ca fruct: „caldarroste di Marrone di Serino” (castane coapte).

Sărbătoarea „Sagra della Castagna di Serino”, care are loc în comuna Rivottoli di Serino, a ajuns în 2017 la a 42-a ediție.

„Marrone di Serino”/„Castagna di Serino” este menționat, de asemenea, în proverbe și este legat de credințe străvechi, care semnalează utilizarea și evoluția castanei pe parcursul anului agricol prin diverse manifestări religioase și civile. Cităm, de exemplu, acest vechi dicton care s-a transmis din cele mai vechi timpuri în Serino: „a Sant’Antonio ‘o cardillo, a Salvatore ‘o fruttillo” (explicație: dacă în timpul sărbătorii de Sfântul Anton care are loc la Rivottoli di Serino pe 13 iunie, mantaua țepoasă se poate vedea cu ochiul liber, iar în timpul sărbătorii de Sfântul Salvatore, care are loc la Serino pe 6 august, fructul este vizibil, atunci anul va fi bun). Acest dicton se referă așadar la faza cuprinsă între legarea și formarea mantalei țepoase până la formarea castanei.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

Textul consolidat al caietului de sarcini al produsului poate fi consultat pe site-ul internet: http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând în mod direct pagina de întâmpinare de pe site-ul Ministerului Politicilor Agricole, Alimentare și Forestiere (www.politicheagricole.it), făcând clic pe „Qualità” (sus, în partea dreaptă a ecranului), apoi pe „Prodotti DOP, IGP e STG” (lateral, în stânga ecranului) și, în sfârșit, pe „Disciplinari di produzione all’esame dell’UE” (Caiete de sarcini supuse examinării Uniunii Europene).

(1) JO L 343, 14.12.2012, p. 1.